SL Uradni list Evropske unije L 323/51

DIREKTIVA 2005/69/ES EVROPSKEGA PARLAMENTA IN SVETA

z dne 16. novembra 2005

o sedemindvajseti spremembi Direktive Sveta 76/769/EGS o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov (policiklični aromatski ogljikovodiki v razteznih oljih in pnevmatikah)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 95 Pogodbe,

ob upoštevanju predloga Komisije,

ob upoštevanju mnenja Evropskega ekonomsko-socialnega odbora (1),

v skladu s postopkom, določenim v členu 251 Pogodbe (2),

ob upoštevanju naslednjega:

(1) Pnevmatike se proizvajajo z uporabo razteznih olj, ki lahko vsebujejo različne količine nenamerno dodanih policikličnih aromatskih ogljikovodikov (PAO). Med proizvodnim procesom se PAO lahko primešajo v gumijast kalup. Zato so lahko v različnih količinah prisotni v končnem proizvodu.

(2) Benzo(a)piren (BaP) je lahko količinski in kakovostni pokazatelj prisotnosti PAO. BaP in drugi PAO so bili razvrščeni kot rakotvorni, mutageni in kot snovi, strupene za razmnoževanje. Poleg tega je bilo zaradi prisotnosti PAO nekaj razteznih olj razvrščenih med rakotvorne, mutagene in snovi, strupene za razmnoževanje.

(3) Znanstveni odbor za toksičnost, ekotoksičnost in okolje (SCTEE) je potrdil znanstvene ugotovitve, ki kažejo na zdravju škodljiv vpliv PAO.

(4) Emisije BaP in drugih PAO v okolje bi bilo treba čim bolj zmanjšati. Da bi zagotovili visoko raven varovanja zdravja ljudi in varstva okolja ter prispevali k zmanjšanju skupnih letnih emisij policikličnih aromatskih ogljikovodikov, kot to zahteva Protokol iz leta 1998 h Konvenciji o onesnaževanju zraka na velike čezmejne razdalje iz leta 1979 v zvezi z obstojnimi organskimi onesnaževali, je zato nujno omejiti dajanje v promet in uporabo s PAO bogatih razteznih olj in mešanic, ki se uporabljajo kot raztezna olja za proizvodnjo pnevmatik.

(5) Direktivo Sveta 76/769/EGS z dne 27. julija 1976 o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov (3) bi zato bilo treba ustrezno spremeniti.

(6) Ta direktiva brez poseganja v zahteve drugih evropskih določb pokriva pnevmatike potniških avtomobilov (4), pnevmatike lažjih in težjih tovornjakov (5), pnevmatike kmetijskih vozil (6) in pnevmatike motornih koles (7).

(7) Da bi izpolnili potrebne varnostne zahteve in zlasti zagotovili, da imajo pnevmatike visoko raven oprijema na mokri podlagi, je potrebno prehodno obdobje, v katerem bodo proizvajalci pnevmatik razvili in preizkusili nove vrste pnevmatik, proizvedene brez visoko aromatskih razteznih olj. Glede na podatke, ki so trenutno na voljo, bosta razvoj in preizkušanje vzela precej časa, saj bodo proizvajalci morali izvesti številne serije preizkusov, preden bo zagotovljena potrebna visoka raven oprijema novih pnevmatik na mokri podlagi. Zato naj se ta direktiva za gospodarske subjekte uporablja od 1. januarja 2010.

(8) Kar zadeva vsebnost PAO v razteznih oljih in pnevmatikah, je za uporabo te direktive treba sprejeti usklajene metode testiranja. Sprejem takih metod testiranja naj ne bi odložil začetka veljavnosti te direktive. Metoda testiranja naj se po možnosti razvije na evropski ali mednarodni ravni, po potrebi v Evropskem odboru za standardizacijo (CEN) ali Mednarodni organizaciji za standardizacijo (ISO). Komisija lahko objavi sklicevanja na ustrezne CEN ali ISO standarde ali po potrebi določi take metode v skladu s členom 2a Direktive 76/769/EGS.

(9) Ta direktiva ne vpliva na zakonodajo Skupnosti, ki določa minimalne zahteve za varnost delavcev, kot so npr. Direktiva Sveta 89/391/EGS z dne 12. junija 1989 o uvajanju ukrepov za spodbujanje izboljšav varnosti in zdravja delavcev pri delu (8) in posamezne direktive, ki temeljijo na omenjeni direktivi, zlasti Direktiva Evropskega parlamenta in Sveta 2004/37/ES z dne 29. aprila 2004 o varovanju delavcev pred tveganji zaradi izpostavljenosti rakotvornim ali mutagenim snovem pri delu (šesta posebna direktiva v skladu s členom 16(1) Direktive Sveta 89/391/EGS) (9) in Direktiva Sveta 98/24/ES z dne 7. aprila 1998 o varovanju zdravja in zagotavljanju varnosti delavcev pred tveganji zaradi izpostavljenosti kemičnim dejavnikom pri delu (štirinajsta posebna direktiva v smislu člena 16(1) Direktive 89/391/EGS) (10).

(10) Namen te direktive ni omejiti dajanje v promet, kot je to določeno v členu 2(1)(e) Direktive Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi (11), pnevmatik, ki so bile proizvedene pred 1. januarjem 2010 in bi tako lahko bile prodane iz zalog po tem datumu. Datum proizvodnje pnevmatik se lahko enostavno prepozna z obstoječo obvezno označitvijo „datuma proizvodnje“ na pnevmatiki, kot je določeno v Direktivi 92/23/EGS. Vse pnevmatike, ki so obnovljene po 1. januarju 2010, bi morale biti obnovljene z novim profilom, ki vsebuje nova raztezna olja z nizko vsebnostjo PAO –

SPREJELA NASLEDNJO DIREKTIVO:

Člen 1

Priloga I k Direktivi 76/769/EGS se spremeni, kot je določeno v Prilogi k tej direktivi.

Člen 2

Države članice sprejmejo in objavijo zakone in druge predpise, potrebne za uskladitev s to direktivo, najpozneje do 29 decembra 2006. O tem takoj obvestijo Komisijo.

Te predpise uporabljajo od 1. januarja 2010.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva začne veljati dvajseti dan po objavi v Uradnem listu Evropske unije.

Člen 4

Ta direktiva je naslovljena na države članice.

V Strasbourgu, 16. novembra 2005 Za Evropski parlament Predsednik J. BORRELL FONTELLES Za Svet Predsednik Bach of LUTTERWORTH

(1) UL C 120, 20.5.2005, str. 30.

(2) Mnenje Evropskega parlamenta z dne 9. junija 2005 (še ni objavljeno v Uradnem listu) in Sklep Sveta z dne 17. oktobra 2005.

(3) UL L 262, 27.9.1976, str. 201. Direktiva, kakor je bila nazadnje spremenjena z Direktivo Komisije 2004/98/ES (UL L 305, 1.10.2004, str. 63).

(4) Direktiva Sveta 92/23/EGS z dne 31. marca 1992 o pnevmatikah za motorna vozila in priklopnike ter njihovi vgradnji (UL L 129, 14.5.1992, str. 95). Direktiva, kakor je bila nazadnje spremenjena z Direktivo Komisije 2005/11/ES (UL L 46, 17.2.2005, str. 42).

(5) Direktiva 92/23/EGS.

(6) ZN/ECE Uredba 106.

(7) Direktiva Evropskega parlamenta in Sveta 97/24/ES z dne 17. junija 1997 o določenih sestavnih delih in značilnostih dvo- ali trikolesnih motornih vozil (UL L 226, 18.8.1997, str. 1). Direktiva, kakor je bila nazadnje spremenjena z Direktivo Komisije 2005/30/ES (UL L 106, 27.4.2005, str. 17).

(8) UL L 183, 29.6.1989, str. 1. Direktiva, kakor je bila spremenjena z Uredbo Evropskega parlamenta in Sveta (ES) št. 1882/2003 (UL L 284, 31.10.2003, str. 1).

(9) UL L 158, 30.4.2004, str. 50. Popravljena različica v UL L 229, 29.6.2004, str. 23.

(10) UL L 131, 5.5.1998, str. 11. Direktiva, kakor je bila spremenjena z Aktom o pristopu iz leta 2003.

(11) UL 196, 16.8.1967, str. 1. Direktiva, kakor je bila nazadnje spremenjena z Direktivo Komisije 2004/73/ES (UL L 152, 30.4.2004, str. 1). Popravljena različica v UL L 216, 16.6.2004, str. 3.